**הנחיות להקמה והפעלה של תנורי הסקה ביתיים בחומר מוצק (עצים)**

הסקה בעץ לצורך חימום הנה פתרון נפוץ ומקובל במקומות רבים בעולם ובארץ.

מחקרים מלמדים כי לעשן הנפלט כתוצאה משריפת עץ יש פוטנציאל לפגיעה בריאותית וסביבתית.

פליטות חומרים משריפת עץ עלולה לגרום לשורה של בעיות רפואיות החל משיעול,

כאבי ראש, צריבות בעיניים ועד לפגיעה במערכת הנשימה כתוצאה מנשימת חלקיקים

עדינים ועד לפגיעה במערת החיסונית .

עם כל זאת, בשימוש נכון ותקין של מערכת ההסקה בעץ, ניתן למזער כל מטרד סביבתי ו/או בריאותי

ועל כן האיגוד רואה בשימוש בקמין עץ ביתי פתרון לגיטימי לחימום .

**בהפעלת קמין המוסק בעץ יש להקפיד על הנושאים הבאים על מנת להימנע מגרימת מטרד:**

 קניית תנור בעל תקן ישראלי בלבד , בהתאם לתקן ישראלי 1368 חלק 1

 קבלת היתר מהוועדה המקומית לתכנון ובניה

 עמידת הארובה בתקן ישראלי 1368 חלק 2

 שימוש בעץ טבעי ויבש בלבד, כמפורט בהמשך

**1. תקנות התכנון והבניה**

התקנת תנור הסקה וארובה מחייבת קבלת היתר מהרשות המקומית .

תקנות התכנון והבניה מגדירות :

 איסור מיקום הארובה דרך קיר חיצון הפונה אל הרחוב.

 עמידה בתקן ישראלי 1368 חלקים 1-3 (את התקן ניתן למצוא באתר מכון התקנים תמורת תשלום)

**להלן הנחיות עיקריות של התקן:**

הארובה צריכה לבלוט 1 מטר מעל לנקודת היציאה של הארובה מהגג בנוסף גובהה יהיה 0.6 מטר מעל רום הגג או המעקה כאשר המרחק בין הארובה אליהם קטן מ 3 - מטר.

בארובות חדשות, גובה נקודת הפליטה צריך להיות גבוה ב 1 מ' - לפחות, מהקצה העליון של חלונות החדרים העליונים המיועדים לשהייה קבועה של בני אדם בטווח של 10 מטר.

אם קיים בארובה קטע אופקי, אורכו לא יהיה גדול מ 1 - מטר.

לכל עיקול נוסף בארובה מעל העיקול הראשון, מגביהים את הארובה ב - 1.5 מטר נוספים מעל גובה הארובה הנדרש לעיל .

**2. אחסנה ושימוש בחומר בעירה מוצק**

 \* יש להשתמש בעץ טבעי בלבד.

 \* אין להשתמש בעץ רטוב .

 \* אין להשתמש בחומרים המכילים שאריות קרקע.

 \* אין להשתמש בעץ שעבר טיפול כימי כלשהו / עץ שעבר צביעה.

 \* העצים להסקה יאוחסנו במקום מקורה ויבש, ולא ישירות ע"ג הקרקע כדי למנוע כניסת חומרים

 מזהמים נוספים.

\* מומלץ כי העץ יהיה עם עד כ – 20% לחות

**3. טיפים כלליים**

כדי לבדוק את יובש העץ, ניתן להקיש על העץ עם מפתח או מטבע. עץ יבש נותן צליל חד כאשר נשמעת תהודה. עץ לח נותן צליל עמום.

את עצי ההסקה יש לחתוך ולבקע הכי קרוב לזמן הכריתה. לאחר מכן לאחסן למשך 6-12 חודשים .

ניתן לשרוף גלילי נייר דחוס אלא אם כן השתמשו בנייר ממגזינים המכיל מינרלים המונעים שריפה

נכונה.

התחל את הבעירה עם אספקת אוויר פתוחה לרווחה והדלק את האש בעזרת נייר או מדליקים.

שבבי עץ וקליפות אגוזים הופכים את ההצתה לטובה יותר כיוון שהם נדלקים מהר ומפיצים חום רב.

רק לאחר בעירה מלאה יש לווסת את אספקת האוויר.

לא למלא את התנור במלואו. עדיף להוסיף עץ במנות.

לפני הוספת גזעי עץ יש , לפתוח את כניסת האוויר למקסימום ולפתוח את מנחת הארובה במשך כחמש דקות . יש לשמור אותם פתוחים לפחות 20 דקות לאחר מכן . זה יוצר אש חמה מספיק כדי להצית את העומס הטרי במהירות ולקבל בעירה טובה .

לאחר שהאש כבתה יש לסגור את מנחת הארובה כדי למנוע אוויר קר הזורם חזרה לתוך הבית.

יש לנקות את הארובה בסיום עונת החימום. לא לחכות לעונה הבאה!

תנורי עץ צריכים לעבוד עם שכבה דקה של אפר בתחתית. בזמן ניקוי תא השריפה יש להשאיר מעט

אפר.

בסוף העונה יש להסיר את כל האפר כדי למנוע קורוזיה בתנור .

**ערכה: אילנה אביעד, רכזת תכנון סביבתי**